דבורה לוי

**דמותו של אדיפוס כגיבור טרגי**

**"טרגדיה**" היא סוג של מחזה. שגיבור עומד במרכזה. סיפור חייו הקיצוני משמש לנו, לקהל, מופת ללמוד ממנו. הגיבור צריך להיות נישא מאיתנו במעמדו החברתי (מלך, אל, מפקד צבא), וקיצוני מאיתנו בתכונות אופיו. לחיוב ולשלילה. במהלך הטרגדיה הגיבור עובר מהצלחה קיצונית לכישלון קיצוני. בדרך כלל הטרגדיה מסתיימת במותו של הגיבור. ואם לא במותו אז באיזשהו הפסד ענק שלו. בטרגדיה יש שילוב בין כוחות-על שקיימים מחוץ לגיבור (גורל, נבואה, החלטה של אלים), ובין כוחות נפש עצומים בפנימיותו. הגורל ותכונות האופי של הגיבור, שניהם יחד, מוליכים את הגיבור במסלול החד כיווני ממרום ההצלחה אל תהום הכישלון. לפעמים הגיבור יודע את הגורל שלו, אך לא תמיד. ואז יש תמיד דמות או דמויות אחרות שיודעות את הגורל שלו (נביא, כהן, אל, מכשפות, שדים). הגיבור עושה מעשים קיצוניים מתוך כוונות טובות ונאצלות או להפך, מתוך כוונות זדון נפשעות. יש לו כוח לעשות מעשים קיצוניים בשל תכונות אופיו הקיצוניות. כגון: אומץ לב בלתי רגיל, חתירה לגילוי האמת שאינה יודעת פשרות, חוזק גופני מדהים, חוכמה כמעט אלוהית, ערמומיות מפתיעה, נכונות להקרבה יוצאת דופן, מהירות חימה בלתי נשלטת, אכזריות סדיסטית, וכו'. מעל לכל התכונות החיוביות והשליליות, ישנה תכונת-העל היוונית-כאילו: ההיבריס. היבריס יש לכולנו, כל בני המין האנושי. אבל היוונים שמו עליו דגש. ההיבריס הוא אבי אבות כל חטא, פגם וטעות בטרגדיות. לגיבור הטרגי יש היבריס במנה כפולה ומכופלת מזו שיש לנו. כל הגיבורים הטרגיים מתיימרים ומתייהרים בליבם לעבור על חוקי הטבע וחוקי האלים, בלי להיפגע מזה. והטרגדיה מראה, איך הגיבור הטרגי ישלם על הטעות הטרגית שלו, ועוד איך, בסיומה. זה מה שאנחנו, הקהל, אמורים לראות ולהבין ממקרי המופת, שהטרגדיה מציגה לפנינו.

מן הכלל, אל הפרט:

אדיפוס הוא בנם של מלכי תביי, שנועד למות מבחינתם. לא לחיות, ולא להיות מלך. נסיבות לידתו אומללות. הוריו ניסו להמיתו, אך לא הצליחו, ובלי ידיעתם הוא גדל אצל מלכים אחרים. מלכי קורינתוס. כך הוא נשאר נישא ומורם מעלינו, ויכול לשמש עבורינו דמות מופת. בהתאם לחינוכו כבן מלכים, לימדו אותו להיות מנהיג, הוא משכיל מאד ולוחם מיומן.

במהלך התבגרותו של אדיפוס הוא מגלה, שנכון לו גורל מזעזע ונתעב: להרוג את אביו ולשאת לאשה את אמו. אדיפוס הוא אדם מוסרי. לא עולה בדעתו לאפשר את התגשמות הגורל הלא מוסרי הזה! והוא בורח מקורינתוס. בתחנת החיים הבאה שלו, הפלא ופלא, הוא מלך בארץ אחרת. תביי. שם הוא חי שנים רבות בהצלחה ובהערצה מצד תושבי ארץ תביי. כל זה היה לפני פתיחת המחזה. ורק עכשיו מתחיל מחזה-הטרגדיה.

פתאם פורצת מגיפה בתביי. התושבים מבקשים ממלכם הנערץ לפתור את בעיית המגיפה. אדיפוס בטוח שהוא יכול לפתור אותה. היבריס. אדיפוס מזמן אליו לאורך הטרגדיה מספר דמויות, רובן דמויות של עדים, כדי לברר וכדי להיווכח ש:

א. לא הוא הגורם למגיפה אלא מישהו אחר, שאדיפוס עוד יתפוס אותו וימצה איתו את הדין.

ב. כך תוסר המגיפה ותיפתר. זאת תכליתו. כי אדיפוס הוא אדם מוסרי ומלך מוסרי.

אבל הדברים משתבשים. לא כפי שאדיפוס קיווה, שיוכל לשלוט בהם. ומתחילים לבוא ההפסדים הכבדים בחייו: מתברר לו, שהזוגיות שלו עם יוקסטה לא מושלמת. שניהם הסתירו סודות כבירים זה מזה. מתברר לו, שיש לו יריב רציני על המלוכה - קריאון גיסו, אחיה של יוקסטה. מתברר לו, שאשתו יוקסטה היא אמו הביולוגית, וליוס המלך הקודם הוא אביו, והילדים המשותפים שלו עם יוקסטה הם גם אחיו. ואז יוקסטה מתאבדת, והוא מעוור את עיניו. הוא מוכן לצאת לגלות או למות מידיו של המלך החדש, קראון. אבל קראון משאיר אותו במעצר בארמון. ולא יהיה לו קשר עם ילדיו. אין לו נחמה, והוא נדון לסבול סבל אינקץ.

אבל גם מתברר, שיש לו בן ברית שמסור לו לעד, שלעולם לא יעזוב אותו מבחינה רגשית – המקהלה. מיהי המקהלה? המקהלה בטרגדיה הזאת, היא מועצת החכמים. גוף פוליטי של חכמים זקנים, המייעצים למלך אדיפוס. בכל הטרגדיות, המקהלה מייצגת את העם, ואת רוח העם, וגם בטרגדיה הזאת. אבל המקהלה הזאת, משמשת כאחת הדמויות בטרגדיה. חידוש של סופוקלס. אז אדיפוס לא לבד. כאילו העם לא עזב אותו למרות שהוא מקולל, מושפל, ולא יכול יותר להיות מלך.

אדיפוס בוחר לעצמו את העונש שמגיע לו. אפשר לראות בזה היבריס. הוא אינו משאיר לגורל או לאלים או למלך הבא לקבוע בשבילו את העונש. למה הוא לא מתאבד, כמו יוקסטה? המצב המיוחד של אדיפוס ושלנו, כשהוא ואנחנו באים לשפוט את מעשיו ולהחליט, אם מגיע לו עונש, ואיזה עונש מגיע לו – לא פשוט בכלל. אדיפוס וגם אנחנו יודעים, שהוא לא עשה שום מעשה נתעב במזיד. הוא לא ידע שהאיש במרכבה שמצווה עליו לפנות את הדרך, הוא אביו, ולא הוא התחיל את המריבה. הוא התחתן עם אמו בלי לדעת שהיא אמו, וכולם ציפו ממנו שיקבל אותה כפרס המגיע לו, עבור הצלת תביי מידי הספינקס. מעשיו מונעים מהיבריס, זה נכון, אנו חשים אי נוחות כשאנו חושבים, אם יש פרופורציה בין הטעויות שאדיפוס ביצע בלא יודעין, לבין העונש של עיוור, שגזר על עצמו בשל טעויות אלה. חובה לשים לב לכך, שאדיפוס אינו מודה בכשלונותיו ובטעויותיו בשום מקום בטרגדיה! אין גיבור טרגי כזה בשום טרגדיה. הוא לא מתכחש לביצוע המעשים הנתעבים המיוחסים לו, אבל האלים אשמים בכך, ובמיוחד אפולון. אדיפוס מקונן על עצמו ועל גורל חייו המזעזע, אך לא מפנה אצבע מאשימה אל עצמו.

אדיפוס רגיל לראות את עצמו כאדם מוסרי, ואפילו מושלם, ולכן הוא לא מאמין כשמתגלות לו הידיעות והעובדות על גורלו המקולל והנתעב. כיון שהקהל ואדיפוס מרגישים, שלא מגיע לו עונש, בטח לא עונש כבד, אז אדיפוס גוזר את העונש על עצמו. אין עוד גיבור טרגי כזה, כמו אדיפוס.

כאשר אנו שואלים את עצמינו, מהי הטעות הגורלית של אדיפוס במחזה? התשובה היא: שהוא חתר לגלות את האמת. מייד לבינו נחמץ: הרי זו תכונת מופת חיובית, שראוי ללמוד ממנה, ועל זה נענש?! ומה אומרת הטרגדיה: לגלות את האמת – כן, אבל לא עד כדי כך. לא באופן קיצוני כל כך. הטעות הטרגית של אדיפוס היא, שהוא הקצין את גילוי האמת. תכונתו הנפלאה לגלות את האמת, דחפה בעדו לא לעצור לרגע, לא להסס, לא להקשיב לקולות של אחרים המבקשים ממנו לעצור ולהקשיב להם, לא לחוס ולא לחמול על אף אחד, ולא על עצמו. הנה זה מה שהיינו צריכים ללמוד מדמות המופת של אדיפוס, בטרגדיה הנושאת את שמו.